Ο **Γιώργος Τράγκας** (Μεταξουργείο Αθηνών, 30 Ιουλίου 1949 - Αθήνα, 14 Δεκεμβρίου 2021) ήταν Έλληνας δημοσιογράφος, ιδιοκτήτης μέσων ενημέρωσης, παρουσιαστής εκπομπών στην τηλεόραση και στο ραδιόφωνο και πολιτικός.

Βιογραφία
---------

Γεννήθηκε στο Μεταξουργείο. Ο πατέρας του εργαζόταν ως γυναικολόγος. Ξεκίνησε να αρθρογραφεί σε τοπικά μέσα από μικρή ηλικία και εργάσθηκε στο περιοδικό *Εικόνες* της Ελένης Βλάχου, ενώ συνέχισε να εργάζεται στις αθλητικές σελίδες της *Μεσημβρινής* καλύπτοντας ποδοσφαιρικούς αγώνες. Βασικός σταθμός στην πορεία του ήταν η εφημερίδα *Βραδυνή*, στην οποία και εργάστηκε επί σειρά ετών. Υπήρξε και αστυνομικός ρεπόρτερ επί σειρά ετών, πριν ασχοληθεί με το πολιτικό ρεπορτάζ. Εκτός από δημοσιογράφος, στο χώρο του τύπου είχε διατελέσει και εκδότης των εντύπων *«Χώρα»*, *«Crash»* και *«Ανεξαρτησία»*.

Ο Τράγκας έγινε γνωστός από περιστατικό που συνέβη το 1988, όταν όντας ανταποκριτής του *Ελεύθερου Τύπου* στο νοσοκομείο Χέρφιλντ του Λονδίνου, πραγματοποιούσε ρεπορτάζ όταν νοσηλευόταν ο πρωθυπουργός Ανδρέας Παπανδρέου. Στις ανταποκρίσεις του παρουσίαζε την κατάσταση της υγείας του Παπανδρέου ως πολύ χειρότερη σε σχέση με τα επίσημα ιατρικά ανακοινωθέντα του νοσοκομείου και τους ανταποκριτές των υπόλοιπων εφημερίδων. Επίσης σχολίαζε δηκτικά την ερωτική σχέση του πρωθυπουργού με την αεροσυνοδό Δήμητρα Λιάνη. Αυτό δημιούργησε εντάσεις στο περιβάλλον του πρώην πρωθυπουργού, με αποτέλεσμα ο ιδιαίτερος γραμματέας του, Μιχάλης Ζιάγκας, αρχικά να επιτεθεί σωματικά με γροθιές στον Τράγκα και στη συνέχεια να τον κυνηγήσει στους κήπους του νοσοκομείου.

Έχει παρουσιάσει τις εκπομπές: *Χωρίς Αναισθητικό* (1994-2015), *Viva* (1996-1997), *Metro* (2001-2002), *Απαγορευμένη Ζώνη* (1995-1996/2013-2015), *Ελεύθερος Σκοπευτής* (2013-2020), *Κατάσταση Πολιορκίας* (2013-2014) και *Γιώργος Τράγκας* (2018-2020) σε διάφορα κανάλια πανελλαδικά και περιφερειακά. Συμμετείχε επίσης σε κεντρικά δελτία ειδήσεων διάφορων σταθμών (κυρίως του Alter, του Extra, του Action 24, του Kontra, του Νέου Epsilon και του παλαιού Epsilon) ως πολιτικός σχολιαστής. Ήταν επίσης ιδιοκτήτης του τηλεοπτικού σταθμού *Κανάλι 10* (σημερινό "Alert TV"), από το 2003 έως το 2012.

Στο ραδιόφωνο διατηρούσε εκπομπή στον αυτοδιαχειριζόμενο σταθμό *Ελλάδα FM 94.3* ενώ παράλληλα έστησε, μαζί με το περιοδικό Crash που κατείχε και εξέδιδε, τον ομότιτλο ιντερνετικό σταθμό *Crash Radio*. Παλαιότερα είχε εκπομπή στα Παραπολιτικά 90.1 FM και για μία επταετία, στον Real FM 97.8. Ο Τράγκας είχε επίσης εκπομπές, και σε άλλα περιφερειακά κανάλια της Κεντρικής Μακεδονίας, στην Βεργίνα TV, στο Euro TV, στο Δίον TV και στο Νέο Epsilon Θεσσαλονίκης.

Κριτική και ζητήματα με τη δικαιοσύνη
-------------------------------------

Οι εκπομπές του είχαν κατά καιρούς δεχθεί έντονη κριτική για ακροδεξιό και νεοναζιστικό περιεχόμενο, λόγω προώθησης υποψηφίων της Χρυσής Αυγής ή παρουσίαση ακραίων αντιλήψεων.

Στο παρελθόν ως εκδότης της εφημερίδας «*Χώρα*» εισέπραττε το 6% της κρατικής διαφήμισης (άνω των 2 εκατομμυρίων ευρώ) ενώ εκπροσωπούσε μόνο το 0,3% της κυκλοφορίας του ημερησίου Τύπου, γεγονός για το οποίο είχε επικριθεί ο ίδιος και η κυβέρνηση Καραμανλή.

Τον Οκτώβριο του 2012, το όνομα του περιλαμβανόταν στη λίστα Λαγκάρντ και στη συνέχεια παραδέχθηκε και ο ίδιος πως είχε βγάλει χρήματα στο εξωτερικό. Αντίστοιχα, το 2016 βρέθηκαν υπεράκτιες εταιρίες στο όνομά του σύμφωνα με δημοσιεύματα για τη πολύκροτη υπόθεση των Εγγράφων του Παναμά.

Είχε βρεθεί στο επίκεντρο επιπλήξεων από φορείς των Ελληνικών μέσων ενημέρωσης, κυρίως με πρόστιμα που έχουν ξεπεράσει τις 100.000 ευρώ για προσβλητικές ή μη ηθικές πρακτικές. Τον Φεβρουάριο του 2012 του επιβλήθηκε πρόστιμο ύψους 25.000 ευρώ από το Εθνικό Συμβούλιο Ραδιοτηλεόρασης, διότι αποκάλεσε την καγκελάριο της Γερμανίας Άνγκελα Μέρκελ με προσβλητικούς χαρακτηρισμούς.

Το Μάιο του 2014 σε βάρος του ασκήθηκε ποινική δίωξη σε βαθμό κακουργήματος για ανακριβή δήλωση πόθεν έσχες. Από έρευνα που διενεργήθηκε, προέκυψαν περιουσιακά στοιχεία του, ύψους άνω των 10 εκατομμυρίων ευρώ, τα οποία φέρεται να μην είχαν δηλωθεί νόμιμα.

Απόψεις
-------

Τον Ιούνιο του 2020, ο Τράγκας έλεγε στην ραδιοφωνική του εκπομπή: «Αποτινάξτε τον ιό της φοβίας. Ανακτήστε πλήρως τη ζωή σας και την εργασία σας. Ο Covid-19 είναι ανύπαρκτος, όπως λένε κορυφαίοι επιστήμονες, σβήνει και μας εγκαταλείπει, όπως προηγούμενες γρίπες» Σύμφωνα με γιατρό του, ο Τράγκας δεν επιθυμούσε να εμβολιαστεί για τον Covid-19.

Θάνατος
-------

Την 1η Δεκεμβρίου 2021, γνωστοποίησε με ανάρτησή του στο διαδίκτυο ότι νοσεί από κορoνοϊό. Εισήχθη στο νοσοκομείο «Σωτηρία» στις 4 Δεκεμβρίου και διασωληνώθηκε στις 10 Δεκεμβρίου. Κατά την διάρκεια της νοσηλείας του, υπέστη καρδιακό επεισόδιο και υποβλήθηκε σε τοποθέτηση στεντ. Εξέπνευσε στις 03:10 της 14ης Δεκεμβρίου 2021 από επιπλοκές λόγω κορονοϊού, σε ηλικία 72 ετών, και κηδεύτηκε στις 16 Δεκεμβρίου, στο Κοιμητήριο Κηφισιάς Αθηνών.

Κληρονομικά ζητήματα
--------------------

Σύμφωνα με ιδιόχειρη διαθήκη την οποία είχε συντάξει στο Μονακό, ο Τράγκας όρισε ως κληρονόμους της περιουσίας του, τον γιο του Γιάννη με ποσοστό 42%, την τελευταία του σύζυγο του, Μαρία Καρρά με ποσοστό 35% και το υπόλοιπο 23% στον γιο του, Φρέντι.

Στην περιουσία του Τράγκα περιλαμβάνονται μεταξύ άλλων ακίνητα σε διάφορες χώρες (Γαλλία, Μονακό, Ελλάδα και ΗΠΑ), τραπεζικές καταθέσεις και θυρίδες με ράβδους χρυσού.

Στις 3 Ιουνίου 2022 η Αρχή Καταπολέμησης Νομιμοποίησης Εσόδων από Εγκληματικές Δραστηριότητες προχώρησε στην δέσμευση όλης της περιουσίας του Τράγκα, καθώς η τρίμηνη έρευνα της Αρχής κατέληξε σε ένα πόρισμα το οποίο αναφέρει ότι υπήρξαν διαδικασίες ξεπλύματος μαύρου χρήματος και ότι προέκυψε αδικαιολόγητος πλουτισμός.

Ελεύθεροι Άνθρωποι
------------------

Κύριο λήμμα: Ελεύθεροι Άνθρωποι
Τον Φεβρουάριο του 2021, ο Γιώργος Τράγκας ανακοίνωσε την ίδρυση πολιτικού κόμματος με την επωνυμία «Κίνημα Ελευθέρων Ανθρώπων». Σκοπός του, όπως υποστήριξε, είναι να διασφαλιστεί η δημοκρατία, η καταπολέμηση της ανεργίας και της οικονομικής κρίσης που προέκυψε λόγω της πανδημίας του κορονοϊού στην Ελλάδα.

Στο κόμμα συμμετέχουν ως συνιδρυτές ο πρώην βουλευτής Αχαΐας Νίκος Νικολόπουλος με το Χριστιανοδημοκρατικό Κόμμα Ελλάδος.

Τους επόμενους μήνες, τη συμπόρευση τους με τους Ελεύθερους Ανθρώπους ανακοίνωσαν το Μέτωπο Νίκης της Ραχήλ Μακρή, το Ενιαίο Παλλαϊκό Μέτωπο του Δημήτρη Καζάκη, το Πανελλήνιο Άρμα Πολιτών του Γιάννη Δημαρά, η Ελληνική Πολιτική Συνείδηση, το Κόμμα Δανειοληπτών-Ταυτότητα Κεντρώων, το Δημοκρατικό Κοινωνικό Κίνημα, το κόμμα Δημοκρατικά Ενωμένων Πολιτών, το Κόμμα Ελλήνων Δανειοληπτών, καθώς και μεμονωμένοι πρώην βουλευτές και πολιτευτές του ΠΑ.ΣΟ.Κ. της Νέας Δημοκρατίας, των Ανεξαρτήτων Ελλήνων και της Ελληνικής Λύσης.

Ωστόσο, κατά τους επόμενους μήνες σημειώθηκαν αποχωρήσεις από το σχηματισμό με κυριότερες αυτές του Νίκου Νικολόπουλου και του Χριστιανοδημοκρατικού Κόμματος Ελλάδος, της Ραχήλ Μακρή, του Νίκου Καραχάλιου και των σχηματισμών Ε.ΠΑ.Μ. ΔΗ.Κ.ΚΙ. και Κ.ΕΛ.ΔΑ.

Παραπομπές
----------

1. ↑  europost.gr/pethane-o-giorgos-tragkas-koronoio-nosokomeio-quot-sotiria-quot-anemvoliastos/.
2. ↑  www.protothema.gr/greece/article/1191293/giorgos-tragas-i-anakoinosi-tou-sotiria-gia-ton-thanato-tou/.
3. ↑  www.ethnos.gr/greece/article/187126/giorgostragkastoiatrikoanakoinothentoynosokomeioysothriagiatonthanatotoy.
4. ↑  Παλαιτσάκη, Νανά. «Ο... τραγκικός Γιώργος Τράγκας». *Provocateur* (στα Αγγλικά). Ανακτήθηκε στις 23 Μαΐου 2019.
5. ↑  «Αποκαλυπτική συνέντευξη του Γιώργου Τράγκα για τη ζωή του στο ΕΓΩ! Weekly». *CrashOnline.gr*. Αρχειοθετήθηκε από το πρωτότυπο στις 2 Ιουνίου 2019. Ανακτήθηκε στις 9 Νοεμβρίου 2015.
6. ↑  «Έρχεται τη Δευτέρα 30 Νοεμβρίου η νέα καθημερινή εφημερίδα «Ανεξαρτησία»». *CrashOnline.gr*. Αρχειοθετήθηκε από το πρωτότυπο στις 2 Ιουνίου 2019. Ανακτήθηκε στις 21 Ιανουαρίου 2016.
7. ↑  ΕΡΓΑ & ΗΜΕΡΑΙ
8. ↑  «Crash Radio». Αρχειοθετήθηκε από το πρωτότυπο στις 5 Ιουνίου 2022. Ανακτήθηκε στις 4 Ιουνίου 2022.
9. ↑  «O Γιώργος Τράγκας ξεκινάει εκπομπές στο Βεργίνα TV». *E-tetradio.gr*. Ανακτήθηκε στις 19 Αυγούστου 2021.
10. ↑  «Γιώργος Τράγκας – NeoTV» (στα Αγγλικά). Αρχειοθετήθηκε από το πρωτότυπο στις 5 Ιουνίου 2019. Ανακτήθηκε στις 23 Μαΐου 2019.
11. ↑  «Ακροδεξιός οίστρος». *Η Εφημερίδα των Συντακτών*. Ανακτήθηκε στις 23 Μαΐου 2019.
12. ↑  «Ακούσαμε αποσβολωμένοι μισή ώρα χυδαίο παραλήρημα Τράγκα για "χουνταίο" Τσίπρα (ηχητικό)». *KoutiPandoras*. Ανακτήθηκε στις 23 Μαΐου 2019.
13. ↑  «Ο Τσολιάς της Ελβετίας». *www.tovima.gr*. Ανακτήθηκε στις 3 Ιουλίου 2017.
14. ↑  «Και το 2016 στη «μάχη» της ενημέρωσης ο Τράγκας». *www.efsyn.gr*. Ανακτήθηκε στις 3 Ιουλίου 2017.
15. ↑  ««Διαπλοκή με τα κονδύλια του ΟΠΑΠ»». *www.enet.gr/*. Ανακτήθηκε στις 3 Ιουλίου 2017.
16. ↑  «Γιώργος Τράγκας: Το σύμβολο». *www.protagon.gr*. Ανακτήθηκε στις 3 Ιουλίου 2017.
17. ↑  «Αυτή είναι η «λίστα Λαγκάρντ» σύμφωνα με το «HotDoc»». *ProtoThema*. 26 Οκτωβρίου 2012. Ανακτήθηκε στις 23 Μαΐου 2019.
18. ↑  «Ο Γιώργος Τράγκας (με φρέσκια offshore) στα Panama Papers - ThePressProject». *www.thepressproject.gr*. Ανακτήθηκε στις 23 Μαΐου 2019.
19. ↑  «Ο Real FM «πληρώνει» τον Γιώργο Τράγκα». *E-tetradio.gr*. Ανακτήθηκε στις 23 Μαΐου 2019.
20. ↑  «Πρόστιμο 200.000 ευρώ επέβαλε το ΕΣΡ στον ALPHA». *tvxs.gr*. Ανακτήθηκε στις 23 Μαΐου 2019.
21. ↑  «Πρόστιμα ΕΣΡ στον Γ. Τράγκα και στα τυχερά Τηλεπαιχνίδια». *www.avgi.gr*. Ανακτήθηκε στις 23 Μαΐου 2019.
22. ↑  «Πρόστιμο για το ξ\*κ\*λι\*ρα του Τράγκα στη Μέρκελ». *www.news247.gr*. Ανακτήθηκε στις 23 Μαΐου 2019.
23. ↑  «Ευκαιρία για μία ημέρα δόξας». *www.kathimerini.gr*. Ανακτήθηκε στις 23 Μαΐου 2019.
24. ↑  «Γ. Τράγκας: Τον Σεπτέμβριο η δίκη για ανακριβή δήλωση πόθεν έσχες». *Το Βήμα*. 16 Ιουνίου 2014. Ανακτήθηκε στις 23 Μαΐου 2019.
25. ↑  Δίωξη κατά του Τράγκα για ανακριβές πόθεν έσχες
26. ↑  «Πέθανε ο Γιώργος Τράγκας: Τι έλεγε για τα εμβόλια και τον κορονοϊό πριν νοσήσει - Γιατί αρνήθηκε να εμβολιαστεί». *thetoc*. 14 Δεκεμβρίου 2021.
27. ↑  «Καταπέλτης ο διαβητολόγος του Γιώργου Τράγκα: Τον εκλιπαρούσα να εμβολιαστεί και αρνιόταν». *iefimerida*. 14 Δεκεμβρίου 2021.
28. ↑  «Γιώργος Τράγκας: Νοσεί με κορωνοϊό και είναι σε καραντίνα με τη σύζυγό του». *ProtoThema*. 1 Δεκεμβρίου 2021. Ανακτήθηκε στις 11 Δεκεμβρίου 2021.
29. ↑  «Στο νοσοκομείο ο Γιώργος Τράγκας που νοσεί με κορονοϊό». *NewsIT*. 4 Δεκεμβρίου 2021. Ανακτήθηκε στις 11 Δεκεμβρίου 2021.
30. ↑  Newsroom. «Διασωληνώθηκε ο Γιώργος Τράγκας – Επιδεινώθηκε η κατάσταση της υγείας του | Η ΚΑΘΗΜΕΡΙΝΗ». *www.kathimerini.gr*. Ανακτήθηκε στις 11 Δεκεμβρίου 2021.
31. ↑  «Κρίσιμη η κατάσταση του Γιώργου Τράγκα - Υπέστη έμφραγμα και του τοποθέτησαν stents». *ProtoThema*. 10 Δεκεμβρίου 2021. Ανακτήθηκε στις 11 Δεκεμβρίου 2021.
32. ↑  «Πέθανε ο Γιώργος Τράγκας από κορωνοϊό». *CNN.gr*. 14 Δεκεμβρίου 2021. Ανακτήθηκε στις 14 Δεκεμβρίου 2021.
33. ↑  «Γιώργος Τράγκας / Σήμερα η κηδεία του δημοσιογράφου». *Αυγή*. 16 Δεκεμβρίου 2021. Ανακτήθηκε στις 18 Δεκεμβρίου 2021.
34. 1 2  «Καταιγιστικές εξελίξεις στην υπόθεση Τράγκα: Δεσμεύεται όλη η περιουσία του». documentonews.gr. Ανακτήθηκε στις 4 Ιουνίου 2022.
35. ↑  «Κληρονομιά Τράγκα: Δεσμεύεται η περιουσία από το «Ξέπλυμα Χρήματος»». protothema.gr. Ανακτήθηκε στις 4 Ιουνίου 2022.
36. ↑  «Ελεύθεροι Άνθρωποι»: Ο Γιώργος Τράγκας κάνει κόμμα
37. ↑  «Γιώργος Τράγκας: Ιδρύω κόμμα, θα είμαι παρών στις εκλογές». *Έθνος*. 11 Φεβρουαρίου 2021. Ανακτήθηκε στις 6 Μαρτίου 2021.
38. ↑  «Νικολόπουλος για κόμμα Τράγκα: «Είναι για όσους διψούν για ελευθερία, δημοκρατία, δικαιοσύνη, ανεξαρτησία»». *ProtoThema*. 11 Φεβρουαρίου 2021. Ανακτήθηκε στις 6 Μαρτίου 2021.
39. ↑  Νίκος Νικολόπουλος: Επικεφαλής του νέου κόμματος «Ελεύθεροι Άνθρωποι» ο Γ. Τράγκας
40. ↑  «Η Ραχήλ Μακρή, μετά τους ΣΥΡΙΖΑ-ΑΝΕΛ, πάει στο κόμμα Τράγκα». *iefimerida.gr*. 27 Φεβρουαρίου 2021. Ανακτήθηκε στις 6 Μαρτίου 2021.
41. ↑  «Μεταγραφή για το κόμμα του Γιώργου Τράγκα- Μαζί του και ο Δημήτρης Καζάκης του ΕΠΑΜ». *The TOC*. 5 Μαρτίου 2021. Ανακτήθηκε στις 6 Μαρτίου 2021.
42. ↑  Συνεργασία του Κινήματος «ΕΛΕΥΘΕΡΟΙ ΑΝΘΡΩΠΟΙ» του Γιώργου Τράγκα με το ΠΑΝΕΛΛΗΝΙΟ ΑΡΜΑ ΠΟΛΙΤΩΝ του Γιάννη Δημαρά
43. ↑  Πολιτική συνεργασία Γιώργου Τράγκα και Γιάννη Δημαρά
44. ↑  «Συστρατεύεται με το Κίνημα Ελεύθεροι Άνθρωποι του Τράγκα». *Pro News*. 22 Μαρτίου 2021. Ανακτήθηκε στις 25 Μαρτίου 2021.
45. ↑  Όλο το Πατριωτικό ΠΑΣΟΚ συντάσσεται με το Κίνημα "Ελεύθεροι Άνθρωποι"!
46. ↑  Ελεύθεροι Άνθρωποι: Στο κίνημα του Γ. Τράγκα και ο πρώην βουλευτής ΝΔ Γιώργος Λαζαρίδης
47. ↑  Στο Κίνημα «Ελεύθεροι Άνθρωποι» ο πρώην βουλευτής Αριστείδης Φωκάς
48. ↑  Νέες προσχωρήσεις μελών στο Κίνημα Ελεύθεροι Άνθρωποι
49. ↑  Τράγκας: Αποχώρησε από το «Κίνημα Ελεύθεροι Άνθρωποι» και ο Νικολόπουλος
50. ↑  Εκτός κόμματος Τράγκα ο Νίκος Νικολόπουλος
51. ↑  Ο Τράγκας διέγραψε τη Ραχήλ Μακρή από το κόμμα του
52. ↑  Ο Τράγκας διέγραψε τη Ραχήλ Μακρή από το κόμμα του -Η ειρωνική απάντησή της
53. ↑  Ελεύθεροι Άνθρωποι: Το κόμμα φυλλορροεί, αλλά ο Γιώργος Τράγκας έκανε εγκαίνια -Με φωτογραφίες Καραμανλή, Ανδρέα και Χριστόδουλου